
Újszerű, poli(dimetilsziloxán) alapú nanoszerkezetű amfifil kotérhálók

Munkám során két különböző típusú, poli(dimetilsziloxán) (PDMS) alapú amfifil polimer kotérhálót állítottam elő sikeresen. Céljaim között szerepelt a kotérhálók szisztematikus vizsgálata, az előállítási körülmények, összetétel, szerkezet és a kapott kotérhálók alapvető tulajdonságai közötti kapcsolatok feltárása.
A kotérhálók szintézisét makromonomer módszerrel hajtottam végre, melyet a PHEMA-l-PDMS kotérhálók esetében oldatban és tömbfázisban, míg a PNIPAAm-l-PDMS kotérhálók esetében oldatban, két különböző oldószer használatával valósítottam meg.
A szintézist követően az extrakcióval tisztított kotérhálóknak meghatároztam a gélhányadát, amely minden esetben magas értékeket mutat. Ez a szintézis sikerességét igazolta. A kotérhálók összetételének vizsgálata során tervezett összetételek kiváló egyezést mutatnak a kapott összetétel értékekkel.
A kotérhálók szerkezetét különféle eljárásokkal vizsgáltam. A SAXS és az AFM vizsgálatok alapján a PHEMA-l-PDMS és PNIPAAm-l-PDMS polimer kotérhálók kofolytonos nanofázis-szeparált szerkezettel rendelkeznek. SAXS mérések alapján megállapított átlagos domén távolság értékek 9-18 nm között találhatók. A duzzadás mérések alapján a két polimer fázis szelektíven duzzasztható apoláris és poláris oldószerben, ami egyértelműen igazolja az előállított kotérhálók amfifil tulajdonságát. Továbbá a hőmérséklet szerinti duzzadás mérés alapján a PNIPAAm-l-PDMS kotérhálók növekvő PDMS tartalommal csökkenő zsugorodást mutatnak a hőmérséklet emelésének hatására. A DSC mérések alapján a kotérhálókon belül a PHEMA és PNIPAAm polimerek Tg értékei az olló effektus jelenlétét mutatják. Vizsgáltam továbbá a PNIPAAm-l-PDMS kotérhálók Tcp értékeit, melyek a PDMS tartalom növekedésével növekednek.
Továbbá sikeresen előállítottam ezüst és arany nanorészecskéket tartalmazó PHEMA-l-PDMS kotérhálókat, amelyeket katalizátorként felhasználtam 4-nitrofenol NaBH4-gyel történő redukálásában. A reakció mind az AgNR-et mind az AuNR-et tartalmazó kotérhálók esetében egy óra alatt elérte a 100%-os konverziót. Ezáltal kísérletileg igazoltam a fém tartalmú PHEMA-l-PDMS minták katalitikus aktivitását.
Összességében, az irodalomban eddig nem közölt, különleges nanoszerkezetű és tulajdonságú, nanokatalizátor hordozónak alkalmas PHEMA-l-PDMS és termoreszponzív PNIPAAm-l-PDMS amfifil polimer kotérhálók szintézisét és szerkezet-tulajdonság összefüggéseinek a feltárását valósítottam meg.



